b'\n_START_ARTICLE_\nPink\n_START_SECTION_\nUra laulajana\n_START_PARAGRAPH_\nAlecia Beth Moore syntyi vuonna 1979 Pennsylvanian Doylestownissa katolilaiselle is\xc3\xa4lle ja juutalaiselle \xc3\xa4idille. H\xc3\xa4nell\xc3\xa4 on veli Jason (s. 1977). H\xc3\xa4nen esivanhempansa tulivat Yhdysvaltoihin Saksasta, Liettuasta ja Irlannista. Pinkin is\xc3\xa4 lauloi ja soitti kitaraa h\xc3\xa4nelle, ja jo nuorena h\xc3\xa4n p\xc3\xa4\xc3\xa4tti haluavansa rockt\xc3\xa4hdeksi._NEWLINE_Pink kuunteli lapsena paljon muun muassa Madonnan, Whitney Houstonin ja Mary J. Bligen musiikkia. H\xc3\xa4nen lauluaan on verrattu Janis Jopliniin, joka on my\xc3\xb6s yksi Pinkin idoleista. H\xc3\xa4n on my\xc3\xb6s maininnut muun muassa Elvis Presleyn, Bette Midlerin, Aerosmithin, Bob Dylanin, Linda Perryn ja Indigo Girlsin olevan suurimpia vaikuttajiaan. _NEWLINE_16-vuotiaana Pink liittyi naisten muodostamaan R&B-musiikkiyhtyeeseen nimelt\xc3\xa4 Choice. Koska Choice ei menestynyt tarpeeksi hyvin, Pink aloitti soolouransa LaFace Recordsin luotsaamana vuonna 2000. H\xc3\xa4nen ensimm\xc3\xa4inen singlens\xc3\xa4 oli "There You Go" Can\'t Take Me Home -nimiselt\xc3\xa4 albumilta. Toinen single oli nimelt\xc3\xa4\xc3\xa4n "Most Girls". Levy yll\xc3\xa4tti monet myym\xc3\xa4ll\xc3\xa4 odotettua paremmin ja myi maailmanlaajuisesti 5 miljoonaa kappaletta._NEWLINE_Ollessaan tyytym\xc3\xa4t\xc3\xb6n musiikkityyliins\xc3\xa4, Pink muutti tyylilajiaan ja h\xc3\xa4nen maailmanlaajuisesti menestyksekk\xc3\xa4in albuminsa t\xc3\xa4h\xc3\xa4n menness\xc3\xa4, Missundaztood, julkaistiin vuonna 2001. Albumin ensimm\xc3\xa4inen single, "Get the Party Started", menestyi hyvin, samoin kuin sit\xc3\xa4 seuraavat "Don\'t Let Me Get Me", "Just Like a Pill" ja "Family Portrait". Samaisena vuonna Pink teki cover-version Labellen kappaleesta "Lady Marmalade" Moulin Rouge! -elokuvaan Christina Aguileran, Myan ja Lil\' Kimin kanssa. Kappale voitti Grammy-palkinnon kategoriassa Best Pop Collaboration with Vocals. Vuonna 2002 Pink teki ensimm\xc3\xa4isen konserttikiertueensa._NEWLINE_Pinkin kolmas albumi, Try This, julkaistiin vuonna 2003. Se menestyi heikommin kuin edelt\xc3\xa4j\xc3\xa4ns\xc3\xa4 saaden v\xc3\xa4ltt\xc3\xa4vi\xc3\xa4 arvosteluja, mutta albumin kappale "Trouble" soi Pinkille h\xc3\xa4nen toisen Grammy-palkintonsa kategoriassa Best Female Rock Vocal Performance. Seuraavana vuonna Pink aloitti Try This -kiertueensa Euroopassa ja Australiassa, miss\xc3\xa4 albumi sai paremman vastaanoton kuin kotimaassaan. _NEWLINE_Pink piti taukoa valmistaakseen nelj\xc3\xa4tt\xc3\xa4 albumiaan, joka julkaistiin vuonna 2006 nimen\xc3\xa4\xc3\xa4n I\'m Not Dead. Edelt\xc3\xa4j\xc3\xa4ns\xc3\xa4 tapaan albumi alitti myyntiodotukset, mutta sai p\xc3\xa4\xc3\xa4asiassa hyv\xc3\xa4t arvostelut ja tahkosi monia hittej\xc3\xa4. Levyn ensimm\xc3\xa4inen single, "Stupid Girls", aiheutti Yhdysvalloissa kohua musiikkivideonsa vuoksi. Videolla Pink parodioi omasta mielest\xc3\xa4\xc3\xa4n "turhia ja pinnallisia julkkiksia" eli muun muassa Paris Hiltonia, Jessica Simpsonia,Mary-Kate Olsenia sek\xc3\xa4 Lindsay Lohania. Seuraavat singlet, "Who Knew" ja "U + Ur Hand", saivat suosiota Euroopassa ja Australiassa. Samana vuonna Pink l\xc3\xa4hti menestyksekk\xc3\xa4\xc3\xa4lle I\'m Not Dead -kiertueelle, joka p\xc3\xa4\xc3\xa4ttyi joulukuussa 2007._NEWLINE_Pinkin viidennen albumin single "So What" julkaistiin 18. elokuuta 2008 Yhdysvalloissa ja se soi Pinkille h\xc3\xa4nen ensimm\xc3\xa4isen Billboard Hot 100 -ykk\xc3\xb6ssijansa. Kyseinen kappale k\xc3\xa4sittelee Pinkin eroa miehest\xc3\xa4\xc3\xa4n Carey Hartista, ja ero onkin osallisena teemana levyll\xc3\xa4. Itse albumi, Funhouse, julkaistiin vuoden 2008 lokakuussa ja silt\xc3\xa4 julkaistiin my\xc3\xb6hemmin singlet "Sober" ja "Please Don\'t Leave Me". Vuonna 2009 Pink aloitti Funhouse-kiertueensa, joka oli kyseisen vuoden menestyksekk\xc3\xa4impi\xc3\xa4 kiertueita tuottaen yli 100 miljoonaa dollaria ja ollen Australian historian suurin musiikkitapahtuma._NEWLINE_Kes\xc3\xa4ll\xc3\xa4 2010 Pink esiintyi Euroopassa Funhouse Summer Carnival -kiertueellaan. Pink julkaisi Greatest Hits... So Far!!! -nimisen kokoelmalevyn marraskuussa 2010. Kokoelman ensimm\xc3\xa4inen uusi single, "Raise Your Glass", julkaistiin lokakuussa 2010 ja toinen single, "Fuckin\' Perfect", tammikuussa 2011. Vuonna 2011 Pink esiintyi my\xc3\xb6s John Lennonin kappaleen "Imagine" cover-versiossa, mik\xc3\xa4 voitti Grammy-palkinnon kategoriassa Best Pop Collaboration with Vocals._NEWLINE_Alkuvuodesta 2012 Pink ilmoitti valmistelevansa kuudetta studioalbumiaan. Hein\xc3\xa4kuussa julkaistiin albumin ensimm\xc3\xa4inen single, "Blow Me (One Last Kiss)". Itse albumi, The Truth About Love, julkaistiin syyskuussa 2012. Helmikuussa 2013 Pink aloitti uuden albuminsa nime\xc3\xa4 kantavan kiertueen, joka rikkoi edellisen kiertueen tapaan enn\xc3\xa4tyksi\xc3\xa4 Australiassa.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nPink tukee ymp\xc3\xa4rist\xc3\xb6j\xc3\xa4rjest\xc3\xb6j\xc3\xa4 ja onkin kertonut pit\xc3\xa4v\xc3\xa4ns\xc3\xa4 paljon el\xc3\xa4imist\xc3\xa4 ja luonnosta. H\xc3\xa4n kuuluu muun muassa PETAan ja tukee my\xc3\xb6s avustusj\xc3\xa4rjest\xc3\xb6j\xc3\xa4, joilla tuetaan onnettomuuksien uhreja. _NEWLINE_Vuodesta 2001 Pink seurusteli  motocross-ajaja Carey Hartin kanssa ja heid\xc3\xa4t vihittiin 7. tammikuuta 2006. He erosivat helmikuussa 2008, mutta pysyiv\xc3\xa4t l\xc3\xa4heisin\xc3\xa4 yst\xc3\xa4vin\xc3\xa4. He palasivat takaisin yhteen vuonna 2009. Pink on kertonut, etteiv\xc3\xa4t he koskaan laillisesti eronneet. Hart esiintyy Pinkin kappaleiden "Just Like a Pill", "So What", "Raise Your Glass", "Just Give Me A Reason" ja "True Love" musiikkivideoilla._NEWLINE_Pariskunnan ensimm\xc3\xa4inen lapsi, tyt\xc3\xa4r Willow Sage Hart syntyi 2. kes\xc3\xa4kuuta 2011 ja toinen, poika Jameson Moon Hart 26. joulukuuta 2016.'